'రూపే' నుంచి క్రెడిట్‌కార్డ్‌లు
-  సెప్టెంబరు నుంచి జారీ
-  తొలి ఏడాదే లక్షల కార్డుల మార్కెట్‌పై దృష్టి
కోల్‌కతా: దేశీయ కార్డు చెల్లింపు సేవల సంస్థ రూపే ఈ ఏడాది సెప్టెంబరు నుంచి క్రెడిట్‌కార్డుల విభాగంలో అడుగుపెట్టనుంది. తొలి ఏడాదే దాదాపు లక్ష కార్డులను జారీ చేయడం ద్వారా మార్కెట్లో తన సత్తా చాటాలని యోచిస్తోంది. ఈ సంస్థ డెబిట్‌ కార్డుల విభాగంలో దాదాపు 38 శాతం మార్కెట్‌ వాటాతో దూసుకుపోతోంది. ఆరంభంలో ఈ సంస్థ రెగ్యులర్‌, ప్లాటినమ్‌ రకాల క్రెడిట్‌ కార్డులను జారీ చేయనుంది. రానున్న రోజుల్లో దశల వారీగా ఈ సంస్థ సహ బ్రాండెడ్‌ కార్డులతో జట్టుకట్టి క్రమంగా విస్తరించనుంది. కార్డుల జారీ వ్యాపారంలో విస్తరించేందుకు తమకు ఎంతో మెరగైన అవకాశాలు ఉన్నట్లుగా 'నేషనల్‌ పేమెంట్‌ కార్పొరేషన్‌ ఆఫ్‌ ఇండియా' (ఎన్‌పీసీఐ) చీఫ్‌ ఆపరేటింగ్‌ ఆఫీసర్‌ దిలీప్‌ అస్బే తెలిపారు. వీసా, మాస్టర్‌ కార్డ్‌ వంటి అంతర్జాతీయ దిగ్గజ సంస్థల పోటిని నిలవరించేలా ఎన్‌పీసీఐ మార్కెట్లోకిక రూపే బ్రాండ్‌ను అందుబాటులోకి తెచ్చిన సంగతి తెలిసిందే. రానున్న 2-3 ఏళ్లలో మొత్తం క్రెడిట్‌ కార్డుల విభాగంలో 10 శాతం వాటాను అందిపుచ్చుకోవాలిని తాము లక్ష్యంగా పెట్టుకున్నట్లుగా అస్బే వివరించారు. దేశీయంగా 2.27 కోట్ల కెడిట్‌ కార్డ్‌లు చెలామణిలో ఉన్నాయి. వీరు సాలీనా రూ.2.5 లక్షల కోట్ల మేర క్రెడిట్‌ కార్డు వ్యవహారాలు జరుపుతున్నట్లు సమాచారం.
మీ స్నేహితులకు రికమెండ్ చెయ్యండి